Chi quiquin punzha,
ña chishiyaupi,
simana callarina punzha ajpi,
yachachishca runauna tandarinauca.
Paiguna tandariushcai pungu ishcashca aca,
judiugunara manzhashcamanda.
Jesús shamusha,
paiguna chaupi shungüi shayarisha,
paigunara nica:
“Cushiyaichi.”
Caita rimashca huasha,
Jesús paihua maquiunara paihua custillas quinriras ricuchica.
Yachachishca runauna Señorda ricusha cushiyanaucami.
Shinajpi Jesús paigunara nica:
“Cushiyaichi.
Yaya ñucara cachashcasna,
shinallara cangunara cachauni.”
Casna rimashca huasha,
Jesús paiguna ahuai samaca:
“Santu Ispiritura apichi,”
nica.
”Maicanma ucharashcaunara llushpichisha,
llushpichishca anaunmi.
Maicanmas ucharashcaunara saquisha,
saquishca anaunmi.”
Tomás,
chunga ishquimanda shuj,
‘Chapa Huahua’ nishca,
illacami Jesús shamushcai.
Chishu yachachishca runauna paita ninauca:
“Señorda ricushcanchi.”
Tomás cutipaca:
“Paihua maquii quilavashca uctuunara mana ricusha,
ñuca rirura quilavu uctuunai mana satisha,
ñuca maquiras custillas quinrii mana satisha,
mana quirishachu.”
Pusaj punzha huasha,
cutillara yachachishca runauna ucui tianauca,
Tomás paigunahua pariju tiauca.
Jesús icuca,
pungu ishcashca ashcai.
Paiguna chaupi shungül shayarisha:
“Cushiyaichi,”
nica.
Shinajpi Jesús Tomasta nica:
“Rirura apamui,
ñuca maquiunara riqui,
Caima maquira chutachi,
custillas quinrii sati,
Ama mana quirij tucuichu,
astaun quirij tucui.”
Shinajpi Tomás cutipaca:
“Ñuca Señor,
ñuca Dios.”
Jesús paita nica:
“Can,
Tomás,
ricushcamandalla quirishcangui.
Astaun mana ricusha quirijcuna bindisiashca anaungami.”
Jesús shinallara ashca munanaita ricurinaunara rarcami pai yachachishca runauna ñaupajpi,
chigunara cai quillcai mana quillcashcachu.
Caigunara quillcashcami canguna Jesús Cristomi ashcara,
Diospa Churimi,
quiringaj,
canguna quirisha causaira charingaj paihua shutii.